Մոնտաֆոն

Մոնտաֆոն (), Ալպյան լեռներով շրջապատված դաշտ Ավստրիայի Ֆորարլբերգ երկրամասում։ Ունի 39 կիլոմետր երկարություն, ձգվում է Բլուդենց քաղաքից մինչև Բիլերհյոհե և հատվում է Հռենոսի վտակ Իլլ գետով ու Սիլվրետտա ալպիական ճանապարհով։

Տնտեսություն

Գյուղատնտեսություն 
Մոնտաֆոնում գյուղատնտեսությունը ավանդաբար եղել է տնտեսության կարևորագույն ճյուղ։ Գյուղատնտեսությունը վարելու՝ դարերով մշակված ու սերնդեսերունդ փոխանցված եղանակները, որ դրսևորվում էին ալպյան արոտավայրերի հերթափոխ օգտագործմամբ և անասնապահության հետ սերտորեն կապված հողագործության յուրահատուկ մեթոդներով, մեր օրերում հիմնականում դարձել են ժամանակավրեպ՝ գյուղատնտեսության բնագավառում տեղի ունեցած կառուցվածքային մեծ փոփոխություններով պայմանավորված։

XII դարից ի վեր Մոնտաֆոնում յուղազերծված (զտված) կաթից պատրաստում են պանրի ինքնատիպ մի տեսակ՝ Muntafuner Sura Kees-ը, որը համարվում է Ալպերում արտադրվող ավանդական ամենահին պանրատեսակներից մեկը։

Զբոսաշրջություն 
Ձմեռային և ամառային զբոսաշրջությունը դարձել է տարածաշրջանի տնտեսության կարևորագույն ճյուղերից մեկը։ Ամեն տարի երկու միլիոն հանգստացողներ ու զբոսաշրջիկներ են այցելում Մոնտաֆոն, և տեղական շուրջ 1.300 հիմնարկություններ նրանց տրամադրում են ավելի, քան 20 հազար մահճակալ-տեղ ունեցող առողջարաններ, հանգստյան տներ, հյուրանոցներ՝ հարմարավետ պայմաններով։ Մոնտաֆոնում ձմռանը գործում են լեռնադահուկային վեց գոտի՝ 77 ճոպանուղիներով, 295 կիլոմետր ընդհանուր երկարությամբ դահուկուղիներ. չմշկասահքի 2 և կյոռլինգի 5 սահադաշտ։ Ձմեռային հետիոտն արշավների սիրահարների տրամադրության տակ են 290 կիլոմետր ընդհանուր  երկարությամբ արահետներ՝ մասամբ բարեկարգված ու լուսավորված։ Կարևոր է նշել նաև, որ 2012-2013 տարեշրջանից սկսած՝ Մոնտաֆոնում է անցկացվում սնոուբորդի աշխարհի գավաթի խաղարկության փուլերից մեկը։ Իսկ ամռանը հետիոտն արշավների սիրահարները կարող են ընտրել 1.160 կիլոմետր ընդհանուր երկարությամբ արշավուղիներց հենց այն մեկը, որ հարմար կհամարեն բարդության աստիճանով և այլ առումներով։

Հոգ է տարվում նաև հեծանվային արշավների սիրահարների մասին. նրանց տրամադրության տակ են  260 կիլոմետր ընդհանուր երկարությամբ, տարբեր աստիճանի բարդություն ունեցող արշավուղիներ, լեռնային հեծանիվների էլեկտրական մարտկոցների լիցքավորման 28 E-Bike կայաններ։ Հեծանվորդների շրջանում մեծ ժողովրդականություն են վայելում հատկապես Սիլվրետա - Հոխալպենշտրասե (Silvretta Hochalpenstraβe) արշավուղին և յուրաքանչյուր տարի ամռանն անցկացվող M3-Montafon-Moutainbike մարաթոնը։
 
Հետիոտն արշավների ու ժայռամագլցման սիրահարներին ևս այստեղ՝ Մոնտաֆոնում տրամադրվում են ցանկալի պայմաններ ու հարմարություններ։

Հեմինգուեյը Մոնտաֆոնում 
1925-1926 թվականներին ամերիկացի նշանավոր գրող Էռնեստ Հեմինգուեյը ապրել ու ստեղծագործել է Մոնտաֆոնում։ Այստեղ է նա գրել իր լավագույն երկերց մեկը՝ «Արևը բարձրանում է/Ֆիեստա» (The Sun Also Rises, Fiesta) վեպը:

Թանգարաններ 
 Մոնտաֆոնի զբոսաշրջության թանգարան. գործում է 1992 թվականից։
 Զիլբերտալի հանքի թանգարան։

Գրականություն 
 A. Nistler: Montafon. Mit 4 Abbildungen. In: Vom Fels zum Meer. Spemann’s Illustrierte Zeitschrift für das Deutsche Haus, 22. Jg., Bd. 2, 1903, S. 1747–1750.
 Hermann Sander: Beiträge zur Geschichte des Montafoner Wappen. Wagner, Innsbruck 1903 
 Hermine und Walther Flaig: Alpenpark Montafon. Führer und kleine Heimatkunde der Talschaft Montafon in Vorarlberg/Österreich. Ruß, Schwarzach, 13., vermehrte und verbesserte Aufl. 1998, ISBN 3-85258-012-9.

Պատկերասրահ

Ծանոթագրություններ

Արտաքին հղումներ 

 Gemeindepartnerschaft Stand Montafon
 Portal Montafon Tourismus
 Montafon  auf der Plattform Vorarlberg Tourismus
 Freies digitales Bildarchiv mit Bildern aus dem Montafon
 https://www.montafon.at/de 
 https://www.montafon.at/weltcup/de

Ավստրիայի աշխարհագրություն
Ալպեր